Okresná prokuratúra Trebišov 
Jána Husa 1925/15, 075 01 Trebišov 1

Sp. zn. : 2 Pv 405/13/8811	Trebišov, 25.9.2013
EEČ : 2-69-515-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Trebišov
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Okresnému dopravnému inšpektorátu v Trebišove, 

	Dňa 18.05.2013 v čase okolo 11.45 hod. v obci Zemplínske Hradište na ul. Hlavnej počas toho ako sám vykonával opravy na bráničke oplotenia rodinného domu č. 258, ktorá bola pootvorená, jeho pes rasy zlatý labrador voľne pustený na dvore vybehol cez ňu na cestu za zvukom motora štvorkolky  zn. BORILE, ev.č. XXXXX ktorá v tom čase tam prechádzala a viedol ju vodič XXXXX, ktorý ho zachytil prednou časťou uvedenej štvorkolky a po kolízii zišiel z vozovky vľavo na trávnatú plochu, kde spadol a utrpel zranenia a to otras mozgu ľahkého stupňa, zlomeniny 3-7 rebra vpravo s posunom, poúrazový pneumotorax vpravo, poúrazový hemotorax vpravo, pohmoždenie pľúc vpravo a tržno-zhmoždenú radu kolena vpravo s dĺžkou nevyhnutnej liečby a práceneschopnosti v dĺžke do 6 týždňov, pričom pes rasy zlatý labrador po zrážke na mieste uhynul,

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
	Uznesením OR PZ, Okresný dopravný inšpektorát v Trebišove, sp. zn. ORP-70/DI-TV-2013 zo dňa 18.05.2013 bolo začaté tr. stíhanie a dňa 03.07.2013 vznesené obvinenie XXXXX pre prečin  ublíženia na zdraví podľa § 158 Tr. zákona.  

	K uvedenému skutku malo dôjsť tak, ako je uvedené vo výroku tohto uznesenia. 

	V priebehu vyšetrovania bolo zistené, že  dňa 18.05.2013 došlo k stretu psa rasy zlatý labrador, ktorý vybehol cez pootvorenú bráničku na vozovku v čase, keď po nej prichádzal vodič XXXXX na štvorkolke zn. BORILE, pričom zrážke už nedokázal zabrániť, kde pri nehode utrpel zranenia otras mozgu ľahkého stupňa, zlomeniny 3-7 rebra vpravo s posunom, poúrazový pneumotorax vpravo, poúrazový hemotorax vpravo, pohmoždenie pľúc vpravo a tržno-zhmoždenú radu kolena vpravo s dĺžkou nevyhnutnej liečby a práceneschopnosti v dĺžke do 6 týždňov, pričom pes rasy zlatý labrador po zrážke na mieste uhynul.

	 Zo záverov znaleckého posudku znalca z odboru cestnej dopravy č.l. 44-71 vyplýva, že príčinou dopravnej nehody bolo vytvorenie náhlej a neočakávanej prekážky pre vodiča Marušku a to vbehnutím psa rasy labrador do jazdnej dráhy vodičovi cez pootvorenú bráničku rodinného domu č. 258, ktorá bola vzdialená cca 0,9 m od okraja vozovky. Znalec v závere uvádza, že spôsob jazdy vodiča  XXXXX na štvorkolke zn. BORILE, ev.č. XXXXX z technického hľadiska bol prijateľný.

	Zo znaleckého posudku z odboru zdravotníctva  č. l. 74-90 vyplýva, že poškodený XXXXX utrpel vyššie uvedené zranenia, kde dĺžka práceneschopnosti u menovaného bola stanovená na dobu do 6 týždňov.

	Obvinený XXXXX sa doznal ku skutku a uviedol, že vykonával opravu oplotenia vstupnej bráničky na rodinnom dome, keď v tom čase jeho pes labrador asi sa zľakol a poza jeho chrbát cez pootvorenú bráničku vybehol rovno na cestu a už len videl ako psa po náraze od štvorkolky odrazilo mimo cestu doľava na trávnatú časť. Uviedol, že po nehode utekal ku vodičovi, telefonicky najprv zavolal sanitku a potom políciu. Po príchode sanitky na miesto vodič stál a keď odchádzal k sanitke sťažoval sa na bolesti rebier. Sám uviedol, že je mu ľúto, čo sa stalo, že jeho pes vybehol cez pootvorenú bráničku, ale musel ho prestrašiť zvuk štvorkolky. 

	Svedok poškodený XXXXX vo svojom výsluchu uviedol, že riadil štvorkolku po ul. Hlavnej v Zemplínskom Hradišti, kde ju riadil rýchlosťou do 50 km/h  a keď bol pri jednom dome, tak pred neho vybehol z dvora tohto domu cez otvorenú bráničku väčší pes. Na psa zareagoval, ale nestihol pribrzdiť štvorkolku a zachytil ho prednou časťou a po nehode bol prevezený sanitkou do nemocnice v Trebišove. Poškodený uviedol, že škodu si bude nárokovať od vinníka a to podľa bodového ohodnotenia, ktoré určil znalec vo vypracovanom znaleckom posudku. 

	Svedok XXXXX st. si uplatňuje škodu a to poškodením disku na štvorkolke vo výške 20,- € a poškodením prilby mu vznikla škoda vo výške 100,- €.

	Z trestného spisu vyplýva na č.l. 125, že obv. XXXXX škodovú udalosť nahlásil poisťovni AXA, Bratislava.

	XXXXX tým, že ako majiteľ a chovateľ domáceho zvieraťa nezabránil a nezabezpečil svojho psa tak, aby sa voľne nepohyboval po ceste, dopustil sa priestupku a to s prihliadnutím na závažnosť a mieru zavinenia spáchaného skutku. Doposiaľ nebol trestné stíhaný, zamestnávateľom je hodnotený kaldne. V mieste tr. bydliska nebol riešený v priestupkovom konaní a urobil opatrenia smerujúce k náhrade spôsobenej škody. 

	Bolo zistené, že nejde o trestný čin v konaní  obvineného XXXXX, ale o priestupok  na úseku cestnej dopravy v zmysle § 22 ods. 1 písm. g  zákona č. 372/1990 Z. z. v znení neskorších predpisov,  pretože svojim konaním porušil ustanovenie § 57 ods. 2 zák. č. 8/2009 o cestnej premávke a  vec  sa postupuje orgánu príslušnému o tomto rozhodnúť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. František Bicko
prokurátor